《湖上饯沈兴国分韵得二字》
宋代·许及之

赤骥见已罕，名驹更兼值。吾乡推贤侯，逢人话詹事。

讼简古风还，心清民业遂。江山妙主盟，景物恢位置。

如何柱石姿，尚以牧伯寄。北关别经年，南薰动离思。

居然软红中，见此清白似。松筠俨长身，云霄舒直气。

宠光竹使符，假借玉阶地。饷计曾入幕，军容有竑议。

恭闻天语温，喜见家学粹。它时课最腾，看即玺书被。

今晨欣寿节，轻阴递凉吹。三呼礼云毕，一笑天所施。

榴花染白云，游鯈芘青芰。画舸得夷犹，名园随造次。

怀绶却羡君，戏彩且归侍。不繇雁荡山，即过石门寺。

永嘉政久成，谢公迹重记。剩有名诗章，因来寄一二。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。